IV.    DOLOČBE ZAKONA, KI SE SPREMINJAJO

2. člen

(definicija gasilstva)

(1) Gasilstvo je obvezna lokalna javna služba, katere trajno in nemoteno opravljanje zagotavljajo lokalne skupnosti in država.

(2) Gasilstvo je dejavnost humanitarne narave.

4. člen

(omejitve pravic)

(1) Vodja intervencije sme ob požaru ali drugi nesreči, ko ni mogoče drugače zavarovati ljudi in premoženja, v skladu s tem zakonom, začasno omejiti:

- svobodo gibanja;

- pravico do nedotakljivosti stanovanja;

- pravico do uživanja lastnine.

5. člen

(pojmi in njihova razlaga)

(1) V tem zakonu uporabljeni pojmi imajo naslednji pomen:

1. Gasilec je oseba, ki poklicno ali prostovoljno opravlja operativne naloge gasilstva in je psihofizično in zdravstveno sposobna ter strokovno usposobljena za opravljanje teh nalog.

2. Operativne naloge gasilstva po tem zakonu so gašenje in reševanje ob požarih, zaščita in reševanje oseb in premoženja ob naravnih in drugih nesrečah, tehnična in druga pomoč ob požarih, tehničnih in tehnoloških nesrečah ter druge splošne reševalne naloge.

3. Intervencija je izvajanje operativnih nalog gasilstva.

4. Operativni gasilski načrt je načrt, ki ureja organizacijo, obveščanje in alarmiranje ter delovanje gasilskih enot in je sestavni del načrta varstva pred požarom.

5. Sistem obveščanja in alarmiranja obsega opazovanje, obveščanje in alarmiranje gasilstva.

6. Gasilska zaščitna oprema je oprema za osebno in skupinsko zaščito gasilcev pri gašenju in reševanju.

7. Gasilska reševalna oprema je vsako orodje, naprava ali sredstvo, ki je izdelano ali pridobljeno z namenom, da se uporablja za gašenje in reševanje.

8. Gasilska enota je poklicna ali prostovoljna enota, ki opravlja operativne naloge gasilstva in izpolnjuje druge pogoje, določene z zakonom.

9. Gasilske organizacije so gasilska društva in njihove gasilske enote, gasilske zveze, zavodi za gašenje in reševanje ter režijski obrati.

10. Gasilsko društvo je humanitarna organizacija, v kateri občani prostovoljno sodelujejo in opravljajo naloge na področju gasilstva, varstva pred požarom ter druge aktivnosti, ki so pomembne za razvoj in delo gasilstva.

8. člen

(naloge države)

(1) Država na področju gasilstva:

1. ustanovi in zagotovi delovanje gasilske šole za izobraževanje in usposabljanje kadrov v gasilstvu;

2. sofinancira naloge zaščite in reševanja, ki so širšega pomena, zlasti na področju zaščite pred nesrečami v prometu in nesrečami z nevarnimi snovmi;

3. zagotavlja del sredstev za znanstvenoraziskovalno dejavnost na področju gasilstva ter za razvijanje gasilske zaščitne in reševalne opreme;

4. zagotavlja pogoje za delovanje Gasilske zveze Slovenije;

5. zagotavlja skladen razvoj gasilstva v državi;

6. zagotavlja delovanje sistema obveščanja in alarmiranja na območju države in posameznih geografsko ali kako drugače povezanih širših območjih državnega ozemlja.

(2) Vlada Republike Slovenije (v nadaljnjem besedilu: vlada):

1. predpiše uniformo, čine in oznake poklicnih gasilcev;

2. določi gasilske enote za opravljanje nalog zaščite in reševanja, ki so širšega pomena.

(3) Minister, pristojen za varstvo pred požarom (v nadaljnjem besedilu: minister), predpiše minimalno osebno in skupinsko zaščitno opremo gasilcev.

(4) Minister po predhodnem mnenju Gasilske zveze Slovenije in Združenja slovenskih poklicnih gasilcev predpiše tudi pravila gasilske službe, s katerimi se uredijo zlasti:

1. naloge in odgovornosti gasilcev ter oblike sodelovanja gasilskih organizacij;

2. formacijske sestave gasilskih enot;

3. strokovno usposabljanje gasilcev.

9. člen

(vrste gasilskih enot)

(1) Gasilske enote so poklicne ali prostovoljne.

(2) Gasilske enote so organizirane kot:

1. poklicne gasilske enote;

2. prostovoljne gasilske enote v gasilskih društvih;

3. gasilske enote v podjetjih, zavodih in drugih organizacijah.

10. člen

(osnovna merila)

(1) Osnovna merila za organiziranje in opremljanje gasilskih enot so:

a) za naselja:

- število prebivalcev;

- tip naselij glede na gostoto in način pozidave, stopnjo razvitosti ter storitvene, oskrbovalne, proizvodne in kmetijske dejavnosti;

b) za podjetja, zavode in druge organizacije:

- požarna ali eksplozijska nevarnost tehnološkega procesa;

- število zaposlenih;

- površina in razmestitev objektov;

- oddaljenost ustrezne gasilske enote;

c) za gozdove:

- površina in vrsta gozdov.

(2) Vlada predpiše podrobnejša merila za organiziranje in opremljanje gasilskih enot.
12. člen

(poklicna gasilska enota)

(1) Poklicna gasilska enota opravlja preventivna in operativna dela v zvezi z varstvom pred požarom ter zaščito in reševanje ob naravnih in drugih nesrečah na območju, za katero je ustanovljena.

(2) Poklicne gasilske enote se organizirajo v skladu z merili iz 10. člena tega zakona kot zavod ali kot režijski obrat.

13. člen

(poklicni gasilec)

(1) Kandidat za gasilca, ki poklicno opravlja naloge gasilstva (v nadaljnjem besedilu: poklicni gasilec), mora poleg splošnih pogojev za sklenitev delovnega razmerja, izpolnjevati še posebne pogoje:

1. da ima najmanj strokovno izobrazbo IV. stopnje tehniške smeri in je polnoleten;

2. da ni v kazenskem postopku in da ni bil pravnomočno obsojen za kaznivo dejanje zoper življenje, telo in premoženje;

3. da opravi predpisan preizkus psihofizičnih sposobnosti.

(2) Po sklenitvi delovnega razmerja mora kandidat za poklicnega gasilca v enem letu uspešno zaključiti šolanje dopolnilnega izobraževanja v gasilski šoli in opraviti predpisan strokovni

izpit.

(3) Kandidatu za poklicnega gasilca, ki ni uspešno končal gasilske šole ali tudi po ponovnem preverjanju ni opravil predpisanega strokovnega izpita, delovno razmerje preneha.

(4) Poklicni gasilec, ki vodi operativno delo, mora poleg splošnih pogojev in pogojev iz 2. in 3. točke prvega odstavka tega člena, imeti najmanj strokovno izobrazbo VI. Stopnjo tehniške smeri in opravljen predpisan strokovni izpit.

14. člen

(dolžnosti poklicnega gasilca)

(1) Poklicni gasilec mora vsako leto opraviti predpisani preizkus znanja, preizkus psihofizičnih sposobnosti in zdravniški pregled.

(2) Če je bilo pri preizkusu psihofizičnih sposobnosti in zdravniškem pregledu iz prejšnjega odstavka ugotovljeno, da poklicni gasilec ni sposoben za opravljanje svojega dela, se razporedi na delovno mesto, ki ustreza njegovim zdravstvenim in psihofizičnim sposobnostim.

(3) Če je ocena preizkusa znanja iz prvega odstavka tega člena negativna tudi po ponovnem preverjanju, poklicni gasilec ne more več opravljati operativnih nalog.

(4) Minister predpiše obseg ugotavljanja psihofizičnih in zdravstvene sposobnosti za poklicnega gasilca.

16. člen

(javna služba)

Prostovoljne gasilske enote v gasilskih društvih opravljajo javno službo, če izpolnjujejo s tem zakonom določene pogoje in če jih za opravljanje javne službe določi pristojni organ lokalne skupnosti.

17. člen

(obseg opravljanja javne službe)

(1) Pristojni organ lokalne skupnosti določi zlasti:

1. obseg in način opravljanja javne službe;

2. začetek izvajanja javne službe;

3. sredstva, ki jih za opravljanje javne službe zagotavlja pristojni organ lokalne skupnosti;

4. sredstva, ki so namenjena za plačevanje prispevkov za vse pravice v primeru poškodbe pri delu in poklicne bolezni;

5. sredstva, ki so namenjena za usposabljanje gasilske mladine in za druge društvene dejavnosti;

6. nadzor nad izvajanjem javne službe.

(2) Obseg in način opravljanja javne službe se določita v skladu z merili za organiziranje in opremljanje gasilskih enot.

18. člen

(izvajanje javne službe)

(1) Kadar se ugotovi, da gasilsko društvo ne opravlja javne službe v skladu s predpisi in pod pogoji iz prejšnjega člena, mu pristojni organ lokalne skupnosti določi rok za odpravo pomanjkljivosti. Če pomanjkljivosti ne odpravi v določenem roku, se mu opravljanje javne službe ustrezno omeji ali odvzame.

19. člen

(prostovoljni gasilec)

(1) Gasilec, ki prostovoljno opravlja operativne naloge v gasilstvu (v nadaljnjem besedilu: prostovoljni gasilec), je oseba, ki:

1. je strokovno usposobljena za gašenje in reševanje ter ima opravljen predpisani izpit za prostovoljnega gasilca;

2. je psihofizično in zdravstveno sposobna opravljati operativne naloge gasilstva;

3. ni bila pravnomočno obsojena za kaznivo dejanje zoper življenje, telo in premoženje;

4. je stara od 18 do 63 let - moški oziroma 18 do 55 let - ženske.

(2) Gasilska zveza Slovenije podrobneje določi dolžnosti, pravice in obveznosti prostovoljnih gasilcev.

20. člen

(prostovoljno gasilsko društvo)

(1) Na podlagi ocene požarnih in drugih nevarnosti ustanovijo občani prostovoljno gasilsko društvo, ki opravlja predvsem naslednje naloge:

1. naloge požarne preventive;

2. strokovno tehnično službo;

3. vzgojo gasilske mladine;

4. pomoč občanom na področju varstva pred požarom;

5. druge naloge v zvezi z organizacijo in razvojem gasilstva.

21. člen

(prostovoljna gasilska enota)

(1) Prostovoljna gasilska enota v skladu s pooblastilom opravlja preventivna in operativna dela v zvezi z varstvom pred požarom ter zaščito in reševanjem na območju ali delu območja lokalne skupnosti, za katero je bila ustanovljena.

(2) Prostovoljna gasilska enota mora imeti najmanj 15 prostovoljnih gasilcev ter potrebno gasilsko zaščitno in reševalno opremo ter orodišče.

22. člen

(zbirka osebnih podatkov)

(1) V zbirki podatkov iz tretjega odstavka prejšnjega člena se o prostovoljnih gasilcih zbirajo naslednji osebni podatki:

- ime in priimek;

- datum in kraj rojstva;

- stalno ali začasno bivališče;

- strokovna izobrazba;

- poklic;

- leto vstopa v gasilsko društvo ter funkcije v gasilstvu;

- vrsta, način in periodičnost usposabljanja na področju gasilstva;

- datum zdravniškega pregleda in pregleda psihofizičnih sposobnosti;

- davčna številka;

- vrsta gasilskih odlikovanj.

(2) Osebni podatki, določeni v tem členu, se pridobivajo neposredno od posameznikov, o katerih se vodijo evidence, ali pa se pridobijo iz že obstoječih zbirk podatkov ter se hranijo in uporabljajo le toliko časa, kot je to potrebno za dosego namena, za katerega so bili zbrani.

(3) Osebne podatke, določene v tem členu, smejo uporabljati:

- organi gasilskih zvez in društev za opravljanje svojih nalog;

- inšpektorji za varstvo pred požarom za opravljanje svojih nalog;

- državni organi, kadar je tako določeno z zakonom.

23. člen

(poklicno jedro)

(1) V prostovoljnih gasilskih enotah se lahko v skladu z merili za organiziranje in opremljanje gasilskih enot ustanovi poklicno jedro, kot sestavni del prostovoljne gasilske enote s poklicnimi gasilci.

(2) Za poklicne gasilce v poklicnem jedru veljajo določbe 13., 14. in 15. člena tega zakona.

28. člen

(ustanovitev gasilske enote)

(1) Podjetja, zavodi in druge organizacije morajo ustanoviti gasilsko enoto, če imajo povečano nevarnost nastanka požara, eksplozije ali druge posebne nevarnosti po merilih, ki jih določi minister.

(2) Vrsta in obseg gasilskih enot iz prejšnjega odstavka se določita v skladu z merili za organiziranje in opremljanje

gasilskih enot, izdanimi na podlagi drugega odstavka 10. člena tega zakona.

 (4) Gasilsko zaščitno in reševalno opremo za delovanje gasilske enote zagotovi ustanovitelj.

(5) Za prostovoljne gasilce v podjetju, zavodu ali drugi organizaciji veljajo določbe 19., 24. 25., in 26. člena tega zakona. Za poklicne gasilce veljajo določbe 13., 14. in 15. člena tega zakona.

30. člen

(izobraževanje)

(1) Za izobraževanje in usposabljanje s področja gasilstva se pri ministrstvu ustanovi gasilska šola.

(2) V gasilski šoli se lahko preizkuša gasilska zaščitna in reševalna oprema ter izdajajo certifikati, če si šola pridobi dovoljenje za opravljanje te dejavnosti v skladu s predpisi.

31. člen

(izobraževalni programi)

(1) Minister v sodelovanju z Gasilsko zvezo Slovenije predpiše:

1. izobraževalne programe za temeljno in dopolnilno usposabljanje pripadnikov prostovoljnih gasilskih enot;

2. programe za izpite pripadnikov prostovoljnih gasilskih enot.

(2) Minister predpiše:

1. izobraževalne programe za dopolnilno izobraževanje poklicnih gasilcev, diplomantov IV., V., VI. in VII. stopnje ustreznih usmeritev;

2. program preverjanja znanja poklicnih gasilcev;

3. programe strokovnih izpitov poklicnih gasilcev.

32. člen

(gasilske zveze)

(1) Gasilska društva se povezujejo v gasilske zveze v skladu z zakonom.

(2) Gasilske zveze poleg svojih društvenih nalog opravljajo tudi organizacijske in strokovno tehnične naloge gasilstva, za katere jih pooblastita država ali lokalna skupnost.

(3) Poveljnik gasilske zveze je član pristojnega štaba za civilno zaščito.

(4) Način izbire, naloge in pristojnosti poveljnikov gasilskih zvez in njihovih namestnikov se določijo s pravili Gasilske zveze Slovenije.

(3) Gasilska zveza Slovenije je pravna oseba zasebnega prava.

(4) Organiziranost, naloge in pristojnosti svojih organov določi Gasilska zveza Slovenije s svojimi pravili.

34. člen

(pravila gasilske službe)

 (1) Gasilska Zveza Slovenije v soglasju z ministrom določi uniforme, čine in oznake prostovoljnih gasilcev.

36. člen

(alarmiranje gasilskih enot)

(1) V lokalni skupnosti se zagotavlja enotno obveščanje in alarmiranje gasilskih enot.

(2) Kadar gre gasilska enota lokalne skupnosti na intervencijo zaradi požara ali druge nesreče, mora vodja intervencije o tem obvestiti pristojni center za obveščanje in krajevno pristojno policijsko postajo.

(3) Za obveščanje in alarmiranje v primeru gasilskih intervencij veljajo predpisi, ki urejajo opazovanje in obveščanje na področju zaščite in reševanja.

(4) Gasilske organizacije uporabljajo zveze v sistemu zaščite in reševanja.

40. člen

(vodenje intervencij)

(1) Intervencije vodi poveljnik gasilske enote, na območju katere je požar ali druga nesreča (vodja intervencije).

(2) Intervencije, pri katerih sodeluje več gasilskih enot, vodi poveljnik gasilske enote, na območju katere je požar ali druga nesreča, lahko pa sporazumno preda vodenje poveljniku višje kategorizirane enote ali višjemu po činu. Vsi poveljniki

sodelujočih gasilskih enot in drugih reševalnih enot sestavljajo operativno vodstvo intervencije, ki je odgovorno vodji intervencije.

(3) Intervencijo v podjetju, zavodu ali drugi organizaciji, ki ima svojo poklicno gasilsko enoto, vodi poveljnik te enote ne glede na določbi prvega in drugega odstavka tega člena.

(4) V primeru velikih požarov in drugih nesreč vodja intervencije vodi intervencijo v skladu z usmeritvami pristojnega štaba za civilno zaščito.

41. člen

(pravice in dolžnosti vodje intervencije)

(1) Vodja intervencije iz prejšnjega člena ima pravico in dolžnost, da:

1. prepove dostop nepoklicanim osebam na kraj intervencije in promet mimo tega kraja;

2. odredi evakuacijo ljudi, živali in premoženja iz ogroženih objektov in območij;

3. odredi prekinitev električnega toka, dovajanje plina ali drugih vnetljivih tekočin;

4. odvzame ali omeji uporabnikom dotok vode na območju, kjer je požar;

5. odredi uporabo vode iz bližnjih vodnjakov, cistern in rezervoarjev;

6. odredi uporabo določenih sredstev zvez oziroma njihovo vzpostavitev;

7. odredi odstranitev vozil in drugih ovir, ki onemogočajo uspešno intervencijo oziroma odvzem vode za gašenje;

8. odredi sežig nevarne snovi, če je ni mogoče drugače odstraniti;

9. odredi uporabo tujega prevoznega sredstva za prevoz poškodovanih oseb oziroma potrebne gasilske zaščitne in reševalne opreme;

10. odredi, da vse sposobne osebe, ki so v neposredni bližini požarišča ali druge nesreče, pomagajo pri gašenju in reševanju v skladu z njihovimi sposobnostmi, z vozili, orodjem in drugimi sredstvi, ki so primerna za gašenje in reševanje;

11. odredi delno ali popolno rušitev objekta, po katerem bi se utegnil požar razširiti in tega ni mogoče drugače preprečiti;

12. odredi posek gozdnega drevja za preprečitev širjenja gozdnega požara.

(2) Ukrepe iz prejšnjega odstavka lahko vodja intervencije odredi le, če ne more na drug način zagotoviti zaščite in reševanja ljudi in premoženja, trajati pa smejo le toliko časa, kolikor je to nujno potrebno.

(3) Vodja intervencije mora najkasneje v petih dneh po intervenciji izdelati in predložiti poročilo o intervenciji organu, pristojnemu za varstvo pred požarom. Vsebino in način poročanja predpiše minister.

43. člen

(stroški intervencije)

(1) Stroške intervencije, ki izhajajo iz nalog gasilstva v skladu s tem zakonom, krije lokalna skupnost.

(2) Ne glede na prejšnji odstavek stroške intervencije krije:

1. povzročitelj, ki je požar ali nesrečo povzročil namenoma ali iz velike malomarnosti;

2. kdor opusti predpisane varnostne ukrepe pri prevozu, skladiščenju ali drugih opravilih z nevarnimi snovmi;

3. kdor ne organizira požarne straže v skladu s predpisi;

4. kdor namerno in brez razloga alarmira gasilsko enoto.

(3) Stroške intervencij v skladu s prejšnjim odstavkom izterja pristojni organ lokalne skupnosti.

45. člen

(1) Z denarno kaznijo najmanj 200.000 tolarjev se kaznuje za prekršek pravna oseba ali posameznik, ki stori prekršek v zvezi s samostojnim opravljanjem dejavnosti, če:

1. odpusti, razporedi na drugo delovno mesto ali kako drugače oškoduje prostovoljnega gasilca zaradi udeležbe na intervenciji ali na usposabljanju (tretji odstavek 25. člena);

2. ni ustanovil gasilske enote v skladu z merili za organiziranje in opremljanje gasilskih enot (prvi odstavek 28. člena v zvezi z drugim odstavkom istega člena).

(2) Z denarno kaznijo najmanj 20.000 tolarjev se kaznuje za prekršek tudi odgovorna oseba pravne osebe, ki stori prekršek iz prejšnjega odstavka.

46. člen

(1) Z denarno kaznijo najmanj 50.000 tolarjev se kaznuje za prekršek lastnik oziroma uporabnik zemljišča, stavbe ali drugega objekta, ki je pravna oseba, če ne dovoli ob požaru ali drugi nesreči gasilcem in drugim v intervenciji sodelujočim prehoda preko zemljišča, stavbe ali drugih objektov ali njihove uporabe za gasilska ali reševalna dela oziroma uporabe njegove zaloge vode za gašenje ali reševanje (prvi odstavek 42. člena v zvezi z drugim odstavkom istega člena).

(2) Z denarno kaznijo najmanj 20.000 tolarjev se kaznuje za prekršek tudi odgovorna oseba pravne osebe, ki stori prekršek iz prejšnjega odstavka.

47. člen

(1) Z denarno kaznijo najmanj 25.000 tolarjev se kaznuje za prekršek posameznik, če:

1. v korist stavke uporablja gasilsko zaščitno in reševalno opremo ter znake za alarmiranje in opozarjanje (prvi odstavek 15. člena);

2. kot vodja intervencije ob intervenciji odredi ukrepe v nasprotju z določbami prvega odstavka 41. člena;

3. kot vodja intervencije z namenom povzročitve škode odredi ukrepe, navedene v prvem odstavku 41. člena, pa bi lahko kako drugače zagotovil zaščito in reševanje ljudi ali pa če odrejeni ukrepi trajajo dlje, kot je to potrebno (drugi odstavek 41. člena);

4. kot vodja intervencije v petih dneh po intervenciji ne predloži pristojnemu organu za varstvo pred požarom poročila o intervenciji (tretji odstavek 41. člena);

5. ne dovoli ob požaru ali drugi nesreči gasilcem in drugim v intervenciji sodelujočim prehoda preko zemljišča, stavbe ali drugega objekta ali njihove uporabe za gasilska ali reševalna dela oziroma uporabe njegove zaloge vode za gašenje ali reševanje (prvi odstavek 42. člena v zvezi z drugim odstavkom istega

člena).

